**Лизингтік операциялардың экономикалық тиімділігін бағалау**

**Оралбаева Ж.З.**

*әл-Фараби атындағы ҚазҰУ «Есеп және аудит» кафедрасы, Алматы қаласы, Қазақстан Республикасы, oralbaeva\_zhanar@mail.ru*

Экономикалық қызметтің кез-келген түрі сияқты лизингтік қызметтің де қажеттілігі мен мақсаттылығы маңызды категориялардың бірі - оны жүзеге асырудың тиімділігіне негізделеді. Соған сәйкес, лизингтік бизнесті жүзеге асырудағы маңызды міндет лизингтік операцияларды жүргізу жолы мен инвестициялаудың тиімділігін және мақсаттылығын дұрыс бағалау болып табылады. Осы тұрғыдан алып қарағанда, инвестициялауды бағалау негіздерінің өзіндік маңыздылығы бар. Яғни, инвестициялаудың неғұрлым тиімді әдістерін таңдау мүмкін болатын барлық альтернативті нұсқаларды нақты бөліп қарастырудан басталады. Әлемдік және отандық бизнестің даму тәжірибесі көрсетіп отырғандай, инвестициялаудың басқа альтернативті әдістері мен бағыттарының жоқ болуы, бір ғана нұсқаны пайдалануды талап етеді. Осы айтылғандардың барлығының лизингтік қызметке де қатысы бар, себебі лизингтік операцияларға оның көп нұсқалық сипаты тән екендігі белгілі (лизингке алушыларды, лизингке берушілерді, жеткізушілерді таңдау, лизингтік төлемдердің әртүрлі әдістерін таңдау және т.б.)

Жалпы теориялық тұрғыдан алып қарағанда, экономикалық тиімділік – бұл белгілі-бір жобаның нәтижелері мен шығындарының оған қатысушылардың мақсаттары мен мүдделеріне ақша түрінде сәйкестігін көрсететін көрсеткіш және инвестицияның тиімділігі бұл сол жобаға салынған ақша қаражаттарының нәтижелілігі [1, 60б.]. Бұл жағдайда, кез-келген жобаға салынған ақша қаражаттарының нәтижелері мен шығындарын анықтау белгілі-бір талдаулар жүргізуді талап етеді.

Лизингтік операциялардың экономикалық тиімділігін бағалау үшін алға қойылған мақсаттар мен көрсеткіштерге қол жеткізуді сипаттайтын әртүрлі белгілерді пайдалануға болады. Біз лизингтік операциялардың экономикалық тиімділігін бағалауды екі кезеңге бөліп қарастыруды ұсынамыз:

1. Лизингтік операциялардың жалпы тиімділігін бағалау және соған байланысты оны одан әрі қарай дамыту жолдарын анықтау;

2. Лизингтік операцияға қатысушы әрбір субъектілердің оған қатысу тиімділігін нақты бағалау.

Лизингтік операциялардың жалпы тиімділігін бағалау үшін ең алдымен оның қоғамдық тиімділігін жоғарылатуға әсер ететін факторларды атап өткен жөн. Олар:

– лизингтік қатынастар елдегі шағын және орта бизнесті одан әрі қарай дамытуға көмегін тигізеді. Себебі, бүгінгі күні еліміздегі шағын және орта кәсіпкерлікпен айналасатын көптеген ұйымдар әртүрлі себептерге байланысты қаржыландырудың басқа көздеріне қол жеткізе алмай отырғандығы белгілі. Яғни, лизинг – бұл шағын және орта бизнеспен айналысатын ұйымдарға өз өндірісін құруға және оны жетілдіруге мүмкіндіктер беретін маңызды құралдардың бірі;

– лизинг лизингке алушылардың күрделі қаржылық салымдарының көлемін жоғарылатуға көмектеседі. Себебі, ол ұзақ мерзімді қаржыландырудың қосымша бір формасы болып табылады;

– лизинг негізгі құралдарды жаңарту қарқынын жеделдетеді;

– лизинг қаржылық қызметтер нарығында қосымша бәсекелестікті тудырады. Яғни, қаржылық нарықта лизингтік операциялардың пайда болуына байланысты қаржыландырудың басқа көздерінің құны төмендейді және соған байланысты қаржылық қызметтер көрсету нарығы кеңейеді. Лизинг көбінесе, негізгі құралдарды сатып алу үшін банктік несиелеудің альтернативі болып саналады;

– лизинг өндірілген құрылғылардың нарықтағы өтімін жоғарылатуға әсер етеді. Құрылғыларды өндіруші отандық компаниялар үшін лизингтік операциялардың дамуы өз өнімдерінің нарықтағы өтімін жоғарылатуға қосымша жаңа мүмкіндіктер тудырады.

Сонымен бірге, лизингтік операциялардың жалпы тиімділігін оның дамуының елдегі экономикалық өсуге әсер ету деңгейімен де анықтауға болады. Мысалы, дамыған елдердің ЖІӨ-гі лизингтің үлесі шамамен 15-30%, болса, ал дамушы елдерде бұл көрсеткіш 10-20%. Қазақстандағы осы көрсеткіштің мөлшері бүгінгі күні шамамен 2% ғана болып отыр. Міне, осы аталған факторлар арқылы лизингтік операцияларды дамытудың жалпы қоғамдық маңыздылығының бар екендігін көреміз.

Лизингтік операциялардың қоғамдық тиімділігі анықталғаннан кейін, осы операцияның оған қатысушы әрбір субъекті үшін тиімділігін бағалаудың қажеттілігі бар деп есептейміз. Яғни, жобаның экономикалық тиімділігін бағалаудың мақсаты лизингтік келісімге қатысатын әрбір қатысушыға сол жобаны іске асыруға оның қатысуының тиімді және пайдалы екендігін дәлелдеу.

Лизингтік келісімге қатысушы әрбір жаққа тиімділікті қамтамасыз ететін лизингтің экономикалық артықшылығы нақты сандық және сапалық бағалау алуы қажет. Сондықтан да, лизингтік операцияларды (жобаларды) бағалау мәселесі келісімге қатысатын негізгі үш қатысушының (жеткізуші, лизингке алушы және лизингке беруші) ең жоғарғы тиімділікке қол жеткізу деңгейлерін бағалау мәселесіне келіп тіреледі.

Лизингтік келісімге қатысушы жеткізушінің тиімділігі келісімнің алғашқы кезеңінде, яғни құрылғы лизингке алушыға жеткізілген және оған толық көлемде төлемдер жүргізілген кезде қамтамасыз етіледі. Соған сәйкес бұл тиімділікті бағалаудың арнайы әдістерін ұсынудың қажеттілігі жоқ, өйткені лизингтік мүлікке деген төлемдердің жүргізілуі жеткізушінің мүдделерінің толық іске асырылғандығын көрсетеді.

Ал, нақты лизингтік жобаны іске асырушы тұлға лизингке алушы тұрғысынан алып қарасақ, онда мәселе қаржыландырудың неғұрлым тиімді, арзан көздерін іздестіруге келіп тіреледі. Бұл жағдайда лизингке алушының алдында жобаларды альтернативті таңдау мәселелері туады, олардың қатарына төмендегілерді жатқызуға болады:

- қажетті активтерді өзіндік қаражаттар есебінен өз меншігіне сатып алу;

- қажетті активтерді банктен несие алу жолымен сатып алу;

- қажетті активтерді лизинг шарттарымен пайдалануға алу.

Ұйымдардың өзіндік қаражаттар есебінен қажетті мүліктерді сатып алуы айналым қаражаттарының белгілі-бір бөлігін жұмсауға және сол арқылы өзінің өндірістік потенциалын шектеуге әкеледі. Ал мүліктерді пайдалану үшін несиелік ресурстарды немесе лизингті қолданған жағдайда, олар үшін төлемдерді жүргізу уақыт бойынша ұзарады. Сонымен бірге, лизинг кезінде ұйымның өзіндік ақша қаражаттарын айналымға қосу, өндіріс процесінде пайдалану есебінен табыс алуға мүмкіндігі болады.

Жоғарыда тоқталып өткеніміздей, негізгі құралдарды инвестициялауды лизинг арқылы қаржыландырудың инвестициялаудың басқа түрлерімен салыстырғандағы сапалық артықшылықтары келесі қағида негізінде сан жағынан өлшенетін көрсеткішпен сипатталуы мүмкін: инвестиция ретінде пайдаланылатын қаржылық құралдардың типіне байланыссыз инвестициядан түсетін табыстың ең төменгі мөлшері кез-келген жағдайларда капиталдың нарықтық құнынан төмен болмауы қажет.

Лизингтік операциялардың жоғарыда аталған барлық күшті жақтары оның құрылғыларды иеленуге, пайдалануға алудың басқа нұсқаларының алдындағы артықшылықтарын көрсетеді. Міне, осы жағдайда оның экономикалық тұрғыдан да тартымдылығын көрсету қажеттілігі туады. Лизингтің құрылғыларды иеленудің бір құралы ретіндегі экономикалық тиімділігін бағалауға арналған сұрақтардың өзектілік мәні өте жоғары және көптеген экономистер өз еңбектерінде осындай бағалау жүргізу кезіндегі негізгі белгілер мен бағыттарды анықтау мәселелеріне көп мән қояды [2, 3]. Солардың барлығын қарастыра отырып, біз лизингтің нақты тиімділігін бағалауды сапалық және сандық деңгейлерде жүргізу мүмкін деген қорытындыға келдік.

Сапалық жағынан бағалау белгілі-бір маңызды көрсеткіштердің динамикасын анықтауға мүмкіндіктер береді. Басқаша айтқанда, егер лизингті пайдалану өндіріс көлемін және еңбек өнімділігін жоғарылатуға мүмкіндіктер берген жағдайларда оны экономикалық жағынан тиімді деп айта аламыз. Әрине, бұндай талдауды тек лизинг объектісін пайдаланушы, яғни лизингке алушы тұрғысынан ғана жүргізілуі мүмкін.

Лизингтік операциялардың тиімділігін сан жағынан бағалау табыстылық және шығындылық тұрғысынан қарастырылуы мүмкін. Осы екі көрсеткішті мазмұндары бойынша бір-біріне қарама-қарсы көрсеткіштер ретінде сипаттауға болады, бірақ есептеу жүргізудің әдістемелік базасы бойынша бір-біріне ұқсас және лизинг кезіндегі табыстар мен шығындардың дисконтталған ағымын салыстыру жолымен жүзеге асырылады. Осы жағдайда дисконттау процесін пайдаланудың қажеттілігі лизингтік келісім-шарттар мерзімінің ұзақтылығына негізделеді.

Лизингтік келісімдердің тиімділігін табыстылық деңгейі бойынша бағалау кезінде ең алдымен, лизингтік келісім-шартты жүзеге асырудан түсетін табыс көлемі мен ұзақ мерзімді несиелеуді салыстыру қажет. Табыс бойынша лизингтік операциялардың тиімділігін есептеу лизингтік келісім-шарттың екі тарапы үшін де маңыздылығы бар, яғни лизингке беруші де лизингке алушы сияқты лизинг пен несиенің тиімділіктерін салыстыруы мүмкін. Осындай мүмкіндіктің пайда болуын, лизинг өзінің мәні бойынша негізгі құралдарды инвестициялаудың бір түрі болып табылатындығымен түсіндіруге болады және соған сәйкес лизингке берушінің белгілі-бір мөлшерде сыйақы алуды қалайтыны белгілі. Бірақ әрқашанда уақытша бос ақша қаражаттарын пайдаланудың альтернативті мүмкіндіктері сақталатындығын ескерсек, онда ақша қаражаттарының несиеге де беруі мүмкін. Соған байланысты лизингке берушінің лизингке алушы сияқты лизинг пен несиені салыстыруының негіздемесі бар. Екіншіден, лизингке алушы тұрғысынан лизингтің тиімділігін бағалау кезінде лизингті пайдалану кезіндегі табыс пен ұйымның қолында бар активтерін пайдаланудан түсетін табыс салыстырылуы мүмкін.

Шығындар бойынша лизинг тиімділігін есептеуді ең алдымен лизингке алушы пайдалануы мүмкін, себебі, бұл жағдайда лизингке алушының лизингтік келісімдермен байланысты барлық шығындарды қажетті құрылғыларды банктен несие алу және өзіндік қаражаттар есебінен сатып алу кезіндегі пайда болатын шығындармен салыстыру мүмкіндіктері болады. Бірақ осы жағдайда таза математикалық есептеулерді салыстыру міндетті түрде қажетті активтерді алудың жоғарыда көрсетілген әдістерін іске асыру ықтималдылықтарын ескеру қажеттілігімен толықтырылуы керек. Себебі, лизинг көп жағдайларда қол жеткізу мүмкіндігі бар бір ғана құрал болып табылады, сондықтан да бұндай кезде тиімділік сұрақтары екінші кезекке шегіндіріледі.

Лизингтік операциялардың экономикалық тиімділігін көрсететін көрсеткіштердің тағы бірі лизингке берушінің салық салынатын табысы үш жылдан жоғары мерзімге лизингке берілген және одан кейін лизингке алушының меншігіне өтетін негізгі құралдардың қаржылық лизингі бойынша сыйақы сомасына азаятындығы. Ал лизингке берушінің лизингке берілетін мүліктерді сатып алу үшін кредитор-резиденттен алынған несиелері бойынша төлейтін сыйақылары толық көлемде шегеріліп тасталынады. Лизингке алушының лизингке берушіге сыйақы төлеу кезінде де осы тәртіп пайдаланылады.

Сонымен, біздің көзқарасымыз бойынша лизингтік операциялардың экономикалық тиімділігін құрайтын негізгі элементтер қатарына мыналарды жатқызуға болады:

1. Құрылғыларды сатып алуға кететін барлық шығындар лизингтік төлемдер түрінде жүзеге асады. Бұл жерде лизингтік төлемдердің толық сомасына мүмкін болатын аванстық төлемдер де қосылады және осы аванстық төлемдер өндірілген өнімнің немесе көрсетілген қызметтердің өзіндік құнына кіргізілетіндіктен пайдаға салынатын салықты азайтуға (үнемдеуге) болады.

2. Лизингтік операциялар кезінде лизинг объектісі үшін төлемдерді лизингке алушының ақша қаражаттарының ағымын ескере жүргізуге болады. Осы жағдай лизингке алушының қаржылық жағдайын қолдау және оны тұрақтандыру шарттарының бірі болып табылады деп есептейміз.

3. Амортизация сомасын жеделдету әдісі бойынша екі еселенген коэффициентті пайдалана отырып есептеу лизингтік келісім-шарт бекітілген уақыт аралығында құрылғының қалдық құнын нөлге дейін жеткізуге немесе шартты баға бойынша ұйымның балансына өткізуге мүмкіндіктер береді. Осының әсерінен лизингтік келісім-шарт мерзімі аяқталғаннан кейін лизингке алушы мүлікке салынатын салық есебінен ақша қаражаттарын үнемдейді.

*Түйін*

*Мақалада лизингтік операциялардың экономикалық тиімділігін бағалау сұрақтары қарастырылған.*

*Аннотация*

*В статье рассматриваются вопросы оценки экономической эффективности лизинговых операции.*

*Annotation*

*The article examines the cost-effectiveness of leasing operations.*

Пайдаланылған әдебиеттер:

1. Виленский П.Л., Лившиц В.Н., Смоляк С.А. Оценка эффективности инвестиционных проектов: Теория и практика, Москва, 2001, 832 б.

2. Лещенко М.И. Основы лизинга: Учебное пособие, Москва, 2000, 336 б.

3. Горемыкин В.А. Лизинг: Учебник, Москва, 2003, 944 б.